Diari Oficial de la Generalitat Valenciana


Sumari del DOGV 2822, del 09-09-1996 (1996/839145)

ACORD de 30 de juliol de 1996, del Govern Valencià, pel qual dicta mesures complementàries sobre el dèficit pressupostari corresponent a 1995.
----------------------------------------------------------------------------------------------------------------------------------------------

### Dades del document

Número de DOGV
:   2822

Data del DOGV
:   09-09-1996

Secció del DOGV
:   ALTRES DISPOSICIONS

Número del document
:   1996/839145


Data del document
:   30-07-1996

Organisme emissor
:   Conselleria d'Economia i Hisenda

Tipus de document
:   Acord

Anàlisi jurídica

ACORD de 30 de juliol de 1996, del Govern Valencià, pel qual dicta mesures complementàries sobre el dèficit pressupostari corresponent a 1995.   
El Govern Valencià, en la reunió del dia 30 de juliol de 1996, adoptà l'acord següent:  
Amb data 16 d'abril d'enguany, el Govern Valencià quedà assabentat de la liquidació del Pressupost de la Generalitat Valenciana de l'any 1995, realitzada per la Intervenció General de la Generalitat Valenciana, com a fase prèvia per a la formalització del compte general, de la qual es desprenia un dèficit de 04.268.474.273 pessetes. De l'anàlisi d'aquest es desprén que és degut principalment a l'anul·lació de drets insuficientment justificats, dels exercicis 1993 i anteriors.  
L'acord esmentat incorporava en el text, conseqüència del desequilibri financer apuntat anteriorment, tota una sèrie de mesures destinades a reequilibrar el pressupost en aquest exercici i, si calia, en un futur.  
Una vegada transcorreguts més de tres mesos des de l'adopció d'aquest i ja que la part fonamental de les mesures que incorporava estaven orientades, en l'aplicació, al període de tancament d'aquest exercici, s'ha considerat oportú avançar tota una sèrie d'actuacions instrumentals que faciliten a la Conselleria d'Economia i Hisenda l'aplicació de l'Acord esmentat de 16 d'abril de 1996.  
En aquest sentit, cal destacar que el pressupost per a 1996 suporta les despeses corrents, capítols II i IV del pressupost de despeses, derivades de l'exercici de 1995, conseqüència de les necessitats financeres no pressupostades i compromeses per l'anterior administració, que han passat al present exercici, i afecten de manera especial els programes d'obres públiques i sanitat.  
De les necessitats financeres compromeses i no pressupostades per l'anterior administració, el pressupost d'enguany està afrontant 13.977 milions de pessetes corresponents al capítol II de sanitat dels exercicis de 1993 i 1994, que no havien tingut cobertura pressupostària anteriorment, com reconeix la Sindicatura de Comptes en l'informe provisional corresponent al primer semestre de 1995 (pàgina 167). També a càrrec del capítol IV del pressupost de 1996 s'han hagut d'afrontar 14.916 milions corresponents a les prestacions farmacèutiques dels mesos de novembre i desembre de 1995. Les necessitats financeres no pressupostades del Pla d'Habitatge 1992-1995 ascendeixen, en conjunt, a 56.877 milions de pessetes, dels quals el pressupost de 1996 afronta un total de 14.485 milions, i la resta s'afrontarà a càrrec de pressupostos futurs. Finalment, el pressupost de 1996 suporta lliscaments en els capítols VI i VII, per import de 32.386 milions de pessetes, autoritzats pel Govern anterior, segons Acord adoptat el 16 de maig de 1995.  
Aquesta situació ha provocat necessitats en els capítols II i IV del pressupost, que afecten les despeses de funcionament i transferències corrents, les quals cal afrontar; per això l'execució de l'Acord de 16 d'abril de 1996 ha de dirigir-se, en principi, únicament a l'esforç necessari per a reequilibrar el pressupost, limitant-se als capítols VI i VII.  
D'acord amb tot això i amb el que preveu el Text Refós de la Llei d'Hisenda Pública de la Generalitat Valenciana, el Govern Valencià   
ACORDA  
Primer  
El conjunt d'obligacions que s'han de reconéixer a càrrec del pressupost de la Generalitat Valenciana per a 1996 referida a operacions de capital no podrà superar dins de cada capítol i programa pressupostari el percentatge del 80%, calculat sobre els crèdits pressupostaris dels capítols VI i VII, d'acord amb les dades comptables corresponents al tancament del mes de juliol de 1996.  
Independentment d'això, s'autoritza el conseller d'Economia i Hisenda perquè prenga les mesures oportunes i realitze els ajustaments pressupostaris necessaris perquè l'aplicació del que disposa aquest acord no afecte la correcta execució dels crèdits afectes a fons finalistes.  
El que disposen els paràgrafs anteriors no s'aplicarà a les seccions pressupostàries 01, 02, 03, 04 i 19.  
Segon  
D'acord amb el que disposen els articles 28.4 del Text Refós de la Llei d'Hisenda Pública de la Generalitat Valenciana i 20.2 de la vigent Llei de Pressupostos, la Conselleria d'Economia i Hisenda assegurarà el compliment del que disposa aquest acord.  
Sense perjudici d'això, els responsables de cada secció podran sol·licitar de la Conselleria d'Economia i Hisenda, per mitjà de la Intervenció General, i respectant en tot cas els límits globals per secció, una autorització per a una aplicació diferent dels límits en els capítols i/o programes que s'adeqüe millor als objectius i ritme d'execució pressupostària de la secció.  
Tercer  
En acabar l'exercici pressupostari de 1996, la Conselleria d'Economia i Hisenda anul·larà les fases comptables de despesa que no hagen assolit la d'obligació. Les economies pressupostàries que se'n deriven s'aplicaran, en el procés de liquidació, a compensar el dèficit pressupostari resultat de la liquidació de l'exercici de 1995.  
Quart  
Si de l'execució del que disposa l'Acord de 16 d'abril de 1996 i aquest acord, en relació amb les operacions de capital, no es deriva la compensació íntegra de l'aplicació del resultat de la liquidació del pressupost de 1995 a l'exercici 1996, la Conselleria d'Economia i Hisenda proposarà, dins de l'exercici de 1997, al Govern Valencià aquelles mesures pressupostàries que considere necessàries per a garantir la consecució de l'equilibri pressupostari en el més breu termini possible.  
València, 30 de juliol de 1996  
El conseller secretari del Govern Valencià,  
JOSÉ JOAQUíN RIPOLL SERRANO